b'\n_START_ARTICLE_\nJuozas Dryja-Visockis\n_START_PARAGRAPH_\nJuozas Dryja-Visockis (1848 m. liepos 21 d. Bataki\xc5\xb3 miestelyje, Taurag\xc4\x97s apskr. \xe2\x80\x93 1916 m. vasario 25 d. Oriole, Rusija) \xe2\x80\x93 vargonininkas, chorvedys, kompozitorius.\n_START_SECTION_\nBiografija\n_START_PARAGRAPH_\nMuzikos mok\xc4\x97si nuo pat vaikyst\xc4\x97s. I\xc5\xa1mok\xc4\x99s vargonuoti, apie trejus metus vargonininkavo ir vadovavo chorui Skaudvil\xc4\x97je. 1871\xe2\x80\x931873 m. gyveno Peterburge ir kur\xc4\xaf laik\xc4\x85 mok\xc4\x97si konservatorijoje, bet d\xc4\x97l ligos v\xc4\x97l gr\xc4\xaf\xc5\xbeo \xc4\xaf Lietuv\xc4\x85. 1875\xe2\x80\x931900 m. vargonininkavo ir vadovavo chorams \xc5\xa0eduvoje ir Joni\xc5\xa1kyje. 1900\xe2\x80\x931915 m. gyveno ir dirbo Rygoje: vadovavo Lietuvi\xc5\xb3 \xc5\xa1elpimo draugijos mi\xc5\xa1riajam chorui, moter\xc5\xb3 tarnai\xc4\x8di\xc5\xb3 ir Rygos priemies\xc4\x8di\xc5\xb3 darbinink\xc5\xb3 chorams bei vokaliniams ansambliams, reng\xc4\x97 vakarus \xe2\x80\x93 koncertus. Choras daugiausia dainuodavo paties vadovo sukurtas ir harmonizuotas liaudies dainas. Chorus ir ansamblius pad\xc4\x97davo mokyti dukt\xc4\x97 Juz\xc4\x97 Dryja Visockait\xc4\x97 (1981\xe2\x80\x931928 m.). Ji tur\xc4\x97jo gra\xc5\xbe\xc5\xb3 bals\xc4\x85, dainavo operet\xc4\x97se ir solo koncertuose, akompanavo chorui ir vokaliniams ansambliams, dalyvavo vaidinimuose. Taip pat dainavo Rygos vokaliniame sekstete, kurio repertuaras \xc4\xafra\xc5\xa1ytas \xc4\xaf plok\xc5\xa1teles. Po Pirmojo pasaulinio karo gyveno Vilniuje ir Joni\xc5\xa1kyje, dalyvavo kult\xc5\xabrin\xc4\x97je veikloje. J. Dryja-Visockis 1915 m. nuvyko \xc4\xaf Oriol\xc4\x85, suorganizavo lietuvi\xc5\xb3 chor\xc4\x85 ir kur\xc4\xaf laik\xc4\x85 jam vadovavo. Harmonizavo ir suk\xc5\xabr\xc4\x97 per 100 dain\xc5\xb3 chorams, bet i\xc5\xa1liko viena kita. Paplito jo daina \xe2\x80\x9eMi\xc5\xa1kas \xc5\xab\xc5\xbeia" (Maironio \xc5\xbe.).\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'